張丞相生朝二十韻
作者：張元幹
朝代：宋

paragraphs: 鳳歷推炎德，宗臣繫重輕。
神開丹扆夢，人向紫巖生。
昴宿秋旻迥，坤維玉露清。
風雲符感遇，草木畏威名。
不有三靈助，寧無四海驚。
大江元帝渡，細柳亞夫營。
勁氣吞妖孽，深謀厲甲兵。
天旋黄屋正，日轉赤墀明。
茅土宜班數，山河舊著盟。
濟時登衮職，命世屬阿衡。
社稷扶持了，乾坤整頓成。
勳庸多部曲，陶冶遍公卿。
牙帳羅旌棨，萱堂合鼓笙。
誕辰尊壽母，善頌及難兄。
慶積基墉固，源長福祿并。
欲知貂珥貴，倍覺綵衣榮。
象闕鋒車召，沙堤相印迎。
指麾烽燧靜，翊戴泰階平。
老鶴三千歲，飛鵬九萬程。
百川浮巨斝，快飲吸長鯨。